KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUKSEKSI muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä esittämistä tarkistuksista. Komissio esittää tässä kantansa parlamentin esittämistä 8 tarkistuksesta.

2. Taustaa

- Komissio antoi ehdotuksen 19. lokakuuta 2000. [1]

[1] KOM(2000) 574 lopullinen 2000/0259(COD), 19.10.2000.

- Talous- ja sosiaalikomitea antoi lausuntonsa 26. huhtikuuta 2001. [2]

[2] EYVL C 193, 10.7.2001, s. 32.

- Euroopan parlamentti antoi lausuntonsa ensimmäisessä käsittelyssä 12. kesäkuuta 2001. [3]

[3] Euroopan parlamentin lausunto, 12. kesäkuuta 2001 (ei ole vielä julkaistu EYVL:ssä).

- Neuvosto pääsi poliittiseen yhteisymmärrykseen 19. kesäkuuta 2001 (yksimielisyys ilman komissiota).

- Tarkistettu ehdotus annettiin 12. joulukuuta 2001.

- Yhteinen kanta vahvistettiin 20. marraskuuta 2001. [4]

[4] EYVL C 45E, 19.2.2001, s. 70.

- Parlamentti antoi suosituksen toista käsittelyä varten 13. maaliskuuta 2002.

3. Ehdotuksen tarkoitus

Ehdotuksen keskeisenä tavoitteena on kieltää eräiden eläimistä saatavien sivutuotteiden (erityisesti kuolleiden eläinten ja hävitettäväksi määrätyn eläinperäisen aineksen) kierrätys eläinten ravintoketjuun. Ainoa raaka-aine, jonka käyttö eläinten rehun tuotannossa on sallittu, tulee olemaan ihmisravinnoksi kelpaaviksi katsotuista eläimistä saatu aines.

Lisäksi ehdotuksessa

- esitetään joukko vaihtoehtoisia eläinten sivutuotteiden käyttö- tai hävittämismenetelmiä

- vahvistetaan eläinten sivutuotteiden valvontaa ja jäljitettävyyttä koskevia sääntöjä

- luodaan yhteys yhteisön ympäristölainsäädäntöön

- luodaan uudet lainsäädäntöpuitteet eläinten sivutuotteiden alalle

- yksinkertaistetaan voimassa olevaa yhteisön lainsäädäntöä luomalla konsolidoitu säädös, jossa käsitellään kaikkia muita kuin ihmisravinnoksi tarkoitettuja eläinten sivutuotteita.

4. Komission lausunto Euroopan parlamentin esittämistä tarkistuksista

4.1. Komission hyväksymät tarkistukset

- Lemmikkieläinten ruokien merkitsemistä koskeva tarkistus 12 ja tilojen erottamista koskeva tarkistus 15 voidaan hyväksyä, sillä ne vastaavat komission alkuperäisen ehdotuksen yleisiä tavoitteita parantaa jäljitettävyyttä ja ehkäistä ristikontaminaatio.

- Jätevettä kerättäessä saatua ainesta koskeva tarkistus 21 voidaan hyväksyä, koska siinä selvennetään, että tämä aines kuuluu luokkaan 1 ainoastaan, jos se sisältää erikseen määriteltyä riskiainesta.

- Tarkistukset 22 ja 23, jotka koskevat ruokajätettä jättäen kyseisen jätteen 7 artiklan valvontasääntöjen ulkopuolelle ja joissa viitataan ympäristölainsäädäntöön, voidaan hyväksyä. Näillä tarkistuksilla varmistetaan, että asetuksen tavoitteet saavutetaan heikentämättä periaatetta, että käytössä on erillisiä keruujärjestelmiä. Lisäksi näillä tarkistuksilla varmistetaan, että kansainvälisistä kuljetuksista peräisin oleva suuririskinen ruokajäte kuuluu edelleen 7 artiklan tiukkojen valvontasääntöjen piiriin, sillä 7 artiklaan ehdotetut tarkistukset rajataan luokkaan 3 kuuluvaan ruokajätteeseen.

- Tarkistuksella 24 pyritään laajentamaan tiettyjen eläinten ruokintaa luokkaan 1 kuuluvalla aineksella koskeva poikkeus uhanalaisiin ja suojeltuihin haaskalintuihin. Tarkistus voidaan hyväksyä, koska siinä vahvistetaan, että komissio voi ehdottaa tällaista poikkeusta koskevia sääntöjä vasta saatuaan asiasta tieteellisen lausunnon.

4.2. Komission hylkäämät tarkistukset

- Tarkistusta 9 ei voida hyväksyä, koska lähetyksen mukana olevia asiakirjoja ja kirjanpitoa koskevista yksityiskohtaisista ja riittävistä vaatimuksista säädetään jo asetuksen liitteessä ja koska näitä vaatimuksia voidaan tarvittaessa täydentää komiteamenettelyllä.

- Ruokajätteen käyttöä eläinten ruokinnassa koskevaa tarkistusta 25 ei voida hyväksyä ensinnäkään institutionaalisista syistä, koska se heikentäisi komission aloiteoikeutta, sillä sen mukaan komission olisi tiettyyn määräaikaan mennessä ehdotettava säädöstä, jonka sisällön Euroopan parlamentti sanelisi.

Tarkistusta ei voida hyväksyä myöskään seuraavista syistä:

- 13 jäsenvaltiota vastustaa, että EU:n lainsäädäntöön jo sisällytettyä kieltoa ruokkia ruokajätteellä löysättäisiin.

- Ruokajätteellä ruokinta saattaa huomattavassa määrin levittää vakavia eläintauteja, kuten suu- ja sorkkatautia tai klassista sikaruttoa. Kun otetaan huomioon, kuinka paljon vahinkoa näiden tautien tuoreet epidemiat ovat aiheuttaneet, komissio ymmärtää varsin hyvin jäsenvaltioiden haluavan säilyttää suojelun erittäin tiukkana ja on itse samoilla linjoilla.

- Sikojen ruokkimista edelleen ruokajätteellä on lisäksi vaikea sovittaa yhteen eläinrehun ainesosien täydelliseen jäljitettävyyteen tähtäävän tavoitteen kanssa. Se ei myöskään käy yksiin lajien sisäistä kierrätystä koskevan kiellon kanssa. Euroopan parlamentti vaatii tätä kieltoa, ja neuvosto ja komissio antavat sille täyden tukensa.

- Edellä sanotun huomioon ottaen komissio on tukenut neuvoston päätöstä kieltää ruokajätteen käyttö ruokinnassa klassista sikaruttoa koskevan direktiivin nojalla. Komissio on kannattanut myös saman linjan omaksunutta neuvoston yhteistä kantaa eläinten sivutuotteita koskevasta asetuksesta.

- Ruokajätteen hävittämistä ja kierrätystä säännellään nykyisellä ja tulevalla ympäristölainsäädännöllä. Euroopan parlamentin vaatimus erillisestä säädöksestä menee tämän lainsäädännön kanssa päällekkäin. Lisäksi osa tämän tarkistuksen tavoitteista on suoraan vastoin edellä mainittujen tarkistusten 22 ja 23 tavoitteita. Tässä tarkistuksessa vaaditaan uusia tiukkoja sääntöjä ruokajätteen keräämisestä ja hävittämisestä, kun taas tarkistuksissa 22 ja 23 tavoitteena on jättää ruokajäte mahdollisten ylimääräisten valvontasääntöjen ulkopuolelle.

- Komissio on lisäksi jo virallisesti ilmoittanut olevansa valmis ehdottamaan komiteamenettelyllä hyväksyttäviä siirtymätoimenpiteitä, milloin tämä on perusteltua ja asianmukaista, jotta asianomaisille toimialoille annettaisiin aikaa mukautua tällä asetuksella käyttöön otettaviin uusiin vaatimuksiin. Kohtuullisista siirtymätoimenpiteistä pitäisi kuitenkin keskustella perinpohjaisesti teknisten asiantuntijoiden ja mahdollisesti tieteellisten asiantuntijoiden kanssa, jotta voitaisiin vahvistaa siirtymäkauden aikana sovellettavat väliaikaiset terveyttä koskevat vähimmäisvaatimukset.

5. Päätelmät

Komissio muuttaa ehdotustaan edellä esitetyllä tavalla EY:n perustamissopimuksen 250 artiklan 2 kohdan mukaisesti.